CELEX: 32021D1137
Language: lt
Date: 2021-06-30 00:00:00
Title: Komisijos įgyvendinimo sprendimas (ES) 2021/1137 2021 m. birželio 30 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Europos ekorodiklis“ (pranešta dokumentu Nr. C(2021) 4951) (Tekstas autentiškas tik anglų kalba)

2021 7 12   
               
               
                  LT
               
               
                  Europos Sąjungos oficialusis leidinys
               
               
                  L 246/4
               
            
         KOMISIJOS ĮGYVENDINIMO SPRENDIMAS (ES) 2021/1137
         2021 m. birželio 30 d.
         dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Europos ekorodiklis“
         
            
               (pranešta dokumentu Nr. C(2021) 4951)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis,
         kadangi:
         
                     (1)
                  
                  
                     2021 m. gegužės 13 d. Komisijai pateiktas prašymas užregistruoti Europos piliečių iniciatyvą „Europos ekorodiklis“;
                  
               
                     (2)
                  
                  
                     nurodyti tokie iniciatyvos tikslai: „Esame piliečių judėjimas, vedamas įvairių Europos šalių jaunimo, siekiančio imtis konkrečių veiksmų aplinkos srityje! Atsižvelgdami į Europos žaliąjį kursą ir Paryžiaus susitarimą, kviečiame Europos Komisiją nustatyti patikimą Europos ekorodiklio nustatymo sistemą. Ją sudaro etiketė, kurioje Europos vartotojams pateikiama skaidri informacija apie Europos Sąjungos rinkoje pagamintų arba parduodamų produktų poveikį aplinkai. Ši privaloma ir ant pakuotės aiškiai matoma raidinė nuoroda suteiktų paprastą ir patikimą informaciją apie produkto poveikį aplinkai (A – labai tausojantis aplinką, tuo tarpu F – labai žalingas aplinkai).“;
                  
               
                     (3)
                  
                  
                     konkretūs iniciatyvos tikslai yra šie: „[1] suteikti galimybę Europos vartotojams, remiantis aiškia ir patikima nuoroda, priimti informacija pagrįstus sprendimus atsižvelgiant į siūlomų produktų poveikį aplinkai; [2] skatinti profesionalus mažinti savo produktų poveikį aplinkai ir atkreipti dėmesį į produktus, kurie jau tausoja aplinką; [3] naudoti suderintą etiketę, pagrįstą visoje Europos teritorijoje taikomu standartizuotu skaičiavimu, kad vartotojai išvengtų dėl daugybinio aplinkosauginio ženklinimo kylančios sumaišties.“;
                  
               
                     (4)
                  
                  
                     priede pateikiama daugiau informacijos apie iniciatyvos dalyką, tikslus ir aplinkybes. Organizatoriai džiaugiasi tuo faktu, kad Sąjunga jau aktyviai imasi kovos su klimato kaita veiksmų. Jie teigia, kad vartotojai vis dažniau prašo aiškios ir skaidrios informacijos apie įsigyjamus produktus. Kaip pavyzdį organizatoriai nurodo kitas panašias iniciatyvas ir etiketes, kuriose nurodoma maisto produktų maistinė kokybė arba informuojama apie produktų poveikį aplinkai. Kadangi šios iniciatyvos yra daugiausiai privačios, anot organizatorių, Sąjungoje nei jų metodas, nei įgyvendinimas nėra pakankamai suderinti. Jų nuomone, siūloma Europos ekorodiklio etiketė turėtų būti privaloma, o joje pateikiama informacija – pagrįsta vienodu visai Sąjungai skaičiavimo metodu. Sprendimas dėl to, koks metodas turėtų būti taikomas, turėtų būti pagrįstas moksliniais įrodymais, o etiketė – laisvai prieinama vartotojams (pavyzdžiui, kaip ant produkto pateikiamas nuskanuojamas brūkšninis kodas);
                  
               
                     (5)
                  
                  
                     organizatoriai kviečia Komisiją pasiūlyti teisės aktą, kuriuo būtų reikalaujama Sąjungoje pagamintiems arba parduodamiems produktams naudoti vienodą etiketę, kuri suteiktų Sąjungos piliečiams skaidrią informaciją apie tų produktų poveikį aplinkai;
                  
               
                     (6)
                  
                  
                     tas pasiūlymas galėtų būti pagrįstas Sutarties 114 arba 192 straipsniu. Remdamasi Sutarties 114 straipsniu Komisija gali siūlyti priemones dėl valstybių narių įstatymų ir kitų teisės aktų nuostatų, skirtų vidaus rinkos sukūrimui ir veikimui, suderinimo. Sutarties 192 straipsnyje nurodomas teisinis pagrindas, kuriuo remdamasi Komisija gali siūlyti priemones siekdama Sutarties 191 straipsnyje nurodytų Sąjungos aplinkos politikos tikslų, konkrečiai, išlaikyti, saugoti ir gerinti aplinkos kokybę; saugoti žmonių sveikatą; apdairiai ir racionaliai naudoti gamtos išteklius; remti tarptautinio lygio priemones, skirtas regioninėms ar pasaulinėms aplinkos problemoms spręsti, visų pirma kovai su klimato kaita;
                  
               
                     (7)
                  
                  
                     dėl tų priežasčių nėra taip, kad kuri nors iniciatyvos dalis akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;
                  
               
                     (8)
                  
                  
                     ši išvada nedaro poveikio vertinimui, ar šiuo atveju būtų tenkinamos konkrečios faktinės ir esminės sąlygos, kad Komisija galėtų imtis veiksmų, įskaitant atitiktį proporcingumo principui;
                  
               
                     (9)
                  
                  
                     organizatorių grupė pateikė tinkamų įrodymų, kad ji atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė asmenis ryšiams;
                  
               
                     (10)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (11)
                  
                  
                     todėl iniciatyva „Europos ekorodiklis“ turėtų būti užregistruota,
                  
               PRIĖMĖ ŠĮ SPRENDIMĄ:
         
            1 straipsnis
            Europos piliečių iniciatyva „Europos ekorodiklis“ užregistruojama.
         
         
            2 straipsnis
            Šis sprendimas skirtas Europos piliečių iniciatyvos „Europos ekorodiklis“ organizatorių grupei, kuriai kaip kontaktiniai asmenys atstovauja Antoine THILL ir Elsa KRAEMER.
         
         
            Priimta Briuselyje 2021 m. birželio 30 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.